觀繩伎
作者：劉言史
朝代：唐

paragraphs: 泰陵遺樂何最珍，綵繩冉冉天仙人。
廣場寒食風日好，百夫伐鼓錦臂新。
銀畫青綃抹雲髮，高處綺羅香更切。
重肩接立三四層，著屐背行仍應節。
兩邊丸劒漸相迎，側身交步何輕盈。
閃然欲落却收得，萬人肉上寒毛生。
危機險勢無不有，倒挂纖腰學垂柳。
下來一一芙蓉姿，粉薄鈿稀態轉奇。
坐中還有沾巾者，曾見先皇初教時。